**Ministru kabineta noteikumu projekta „Grozījumi Ministru kabineta 2011.gada 29.novembra noteikumos Nr.914 „Elektroenerģijas tirdzniecības un lietošanas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Elektroenerģijas tirdzniecības un lietošanas noteikumi” (turpmāk – noteikumu projekts) ir izstrādāts, pamatojoties uz Elektroenerģijas tirgus likuma 30.1 panta ceturtajā daļā, kā arī 35.panta otrajā daļā doto deleģējumu.  2013. gada 29.oktobrī ir izsludināts likums „Grozījumu Elektroenerģijas tirgus likumā”, un Elektroenerģijas tirgus likuma pārejas noteikumu 28.punktā tika noteikts, ka Ministru kabinets līdz 2014.gada 1.janvārim izdod šā likuma 30.1 panta ceturtajā daļā minētos noteikumus.  Likumprojekts „Grozījumi Elektroenerģijas tirgus likumā” (turpmāk - Likumprojekts), kas spēkā stāsies 2014. gada 1. janvārī, tika pieņemts Saeima 2013.gada. 6. novembra sēdē. |
| 2. | Pašreizējā situācija un problēmas | Šobrīd elektroenerģijas tirdzniecības un piegādes kārtību nosaka Ministru kabineta 2011.gada 29.novembra noteikumi Nr. 914 „Elektroenerģijas tirdzniecības un lietošanas noteikumi” (turpmāk –Noteikumi).  2013. gada 29.oktobrī ir izsludināts likums „Grozījumu Elektroenerģijas tirgus likumā”, kas paredz ieviest elektroenerģijas neto norēķinu sistēmu par patērēto elektroenerģiju mājsaimniecībām, kuras viena elektroenerģijas pieslēguma ietvaros gan saņem elektroenerģiju no publiskā elektrotīkla, gan nodod elektroenerģiju, kas ražota, izmantojot atjaunojamos energoresursus, publiskajā elektrotīklā.  Elektroenerģijas tirgus likuma 30.1 panta ceturtā daļa dod Ministru kabinetam deleģējumu noteikt kārtību, kādā mājsaimniecības lietotājs vienojas ar sadales sistēmas operatoru par elektroenerģijas neto norēķinu sistēmas piemērošanu, un kārtību, kādā tā piemērojama.  Saeimas 2013. gada 6. novembra sēdē pieņemtais Likumprojekts, kas spēkā stāsies 2014. gada 1. janvārī, nosaka regulējumu elektroenerģijas tirgus pilnīgai atvēršanai, un Pārejas noteikumu 33.punkts paredz, ka Ministru kabinets līdz 2014.gada 1.aprīlim izdod šā likuma 32.panta trešajā daļā, 34.panta trešajā daļā un 35.panta otrajā daļā minētos noteikumus. Līdz šo noteikumu spēkā stāšanās dienai, bet ne ilgāk kā līdz 2014.gada 1.aprīlim ir spēkā Ministru kabineta 2011.gada 29.novembra noteikumi Nr.914 “Elektroenerģijas tirdzniecības un lietošanas noteikumi”, ciktāl tie nav pretrunā ar šo likumu.  Noteikumu 90. un 91.punkts nosaka, kādu informāciju tirdzniecības piedāvājumos un tirdzniecības līgumos tirgotājs ietver, ja tas piedāvā elektroenerģijas tirdzniecību saistītajam lietotājam. Šie punkti tiks saglabāti arī tajā Elektroenerģijas tirdzniecības un lietošanas noteikumu redakcijā, kas tiks izdoti atbilstoši Elektroenerģijas tirgus likuma jaunajiem nosacījumiem, kuri stāsies spēkā 2014.gada 1.aprīlī, kad saistīto lietotāju jēdziens tiks aizstāts ar jēdzienu mājsaimniecības lietotājs.  Tas nozīmē, ka arī tirgus apstākļos tirgotājiem būs jāņem vērā īpaši nosacījumi, kas attieksies uz tirdzniecības piedāvājumu un līgumu saturu mājsaimniecību lietotājiem. Īpašo nosacījumu mērķis ir aizsargāt mājsaimniecības lietotājus un radīt vienotus apstākļus, tajā skaitā saprotamu informāciju par elektroenerģijas tirdzniecības produktiem, lai tiem būtu vienkāršas un vienlīdzīgas iespēja izvēlēties savu tirgotāju.  Esošā noteikumu 90.punkta redakcija pieprasa nodrošināt nesamērīgi daudz informācijas tirdzniecības piedāvājumos, piemēram, tirgotājam jāuzrāda rēķinu paraugi, saturs, citu iespējamo maksājumu saturs un apmērs. Pilnīgi atvērta tirgus apstākļos šie nosacījumi radīs nopietnus šķēršļus un apgrūtinājumu tirgotājiem, izsakot piedāvājumus mājsaimniecības lietotājiem, jo vairumā gadījumā piedāvājumu izsniegšana un saziņa ar klientu notiks ar distances saziņas līdzekļiem, kā rezultātā šīs prasības ir apgrūtinoši izpildīt. Jāņem vērā, ka jau šobrīd tirgotāji izsaka tirdzniecības piedāvājumus saistītajiem lietotājiem, un ir konstatēts, ka to informācijas piedāvājumi tikai daļēji saskan ar 90.punktā noteiktajiem nosacījumiem. Saskaņā ar tirgotāju sniegto informāciju, daļa no tiem tirdzniecības piedāvājumu kampaņu plāno sāk jau 2014. gada janvāra vidū. Lai piedāvājumu saturu vienkāršotu un padarītu pārskatāmu un viegli saprotamu, nepieciešams veikt izmaiņas regulējumā, kas nosaka informācijas un līgumu saturu.  Likumprojekts maina termiņu, kura laikā sistēmas operatoram ir jānodrošina tirgotāja maiņa lietotājam, kurš ir izvēlējies citu tirgotāju. Tirgotāja maiņas procesa laiks no esošā pienākuma maiņu nodrošināt vismaz 21 dienas laikā ir saīsināts līdz 15 dienām. Šīs izmaiņas ir būtiskas, raugoties uz mājsaimniecību tirgus atvēršanu 2014.gada 1.aprīlī, jo lietotājiem un tirgotājiem būs par 5 dienām garāks izvēlēs un pakalpojumu pārdošanas laiks, kas ir svarīgi plānotājos apstākļos, kad izvēli par turpmāko elektroenerģijas piegādi ar tirgotājiem būs jāpieņem ļoti lielam skaitam elektroenerģijas lietotājiem. Ja šīs izmaiņas stātos spēkā 2014.gada 1.janvārī, tas dos iespēju tirgotājiem un arī sistēmas operatoram pielāgoties jaunajiem tirgotāja maiņas termiņiem, kuru obligāta piemērošana būtu jāsāk no 2014. gada 1.aprīļa, ņemot vērā Likumprojektā noteikto. |
| 3. | Saistītie politikas ietekmes novērtējumi un pētījumi | Pēdējā gada laikā Ministru kabinets ir skatījis un pieņēmis zināšanai vairākus Ekonomikas ministrijas sagatavotus informatīvus ziņojumus par elektroenerģijas tirgus pilnīgu liberalizāciju un problēmām, kas saistītas ar šo procesu. Tā 2012.gada 20.novembrī Ministru kabineta sēdē tika izskatīts informatīvais ziņojums „Par Latvijas elektroenerģijas tirgus pilnīgu atvēršanu” un 2013.gada 13.augustā tika skatīts informatīvais ziņojums „Komplekss risinājums elektroenerģijas tirgus problemātikai”. |
| 4. | Tiesiskā regulējuma mērķis un būtība | Noteikumu projekta mērķis ir izpildīt Elektroenerģijas tirgus likuma 30.1 panta ceturtā daļā ietverto deleģējumu Ministru kabinetam un noteikt kārtību, kādā īstenojamas mājsaimniecības lietotāja, kas viena elektroenerģijas pieslēguma ietvaros gan saņem elektroenerģiju no sadales sistēmas operatora elektrotīkla, gan nodod tajā elektroenerģijas ražošanas iekārtu, kuru darba spriegums nepārsniedz 400 voltu un kopējā darba strāva vienfāzes vai trīsfāzu pieslēgumā nepārsniedz 16 ampēru (turpmāk – mikroģeneratoru), saražoto elektroenerģiju, un sadales sistēmas operatora tiesiskās attiecības.  Noteikumu projektā ietvertās normas nosaka, kā mājsaimniecības lietotājs kļūst par elektroenerģijas neto norēķinu sistēmas lietotāju, un tāpat ietver sadales sistēmas operatora un mājsaimniecības lietotāja tiesības un pienākumus.  Lai precīzi izteiktu, kāds elektroenerģijas apjoms tiek ņemts vērā elektroenerģijas neto norēķinu sistēmas ietvaros, un ievērojot normatīvo aktu izstrādes principus, Noteikumu 2.punkts tiek papildināts ar terminu „neto patēriņš”, skaidrojot tā jēgu.  Elektroenerģijas neto norēķinu sistēmas darbības uzsākšanai lietotājs un sadales sistēmas operators slēdz vienošanos, kura ir elektroenerģijas pieslēguma līguma vai sistēmas pakalpojuma līguma sastāvdaļa.  Viens no nosacījumiem, lai elektroenerģijas neto norēķinu sistēma tiktu īstenota, ir iespēja uzskaitīt elektroenerģijas divvirzienu plūsmas, tādēļ sadales sistēmas operatoram ir jāuzstāda elektroenerģijas neto norēķinu sistēmas lietotājiem attiecīgs skaitītājs.  Lai nodrošinātu, ka elektroenerģijas neto norēķinu sistēmas lietotāja mikroģenerators nerada elektrotīkla darbības traucējumus, ietekmējot pārējo lietotāju saņemtā sadales sistēmas pakalpojuma kvalitāti, noteikumu projekts arī paredz, ka, iepriekš brīdinot, sadales sistēmas operatoram ir tiesības veikt mājsaimniecības lietotāja mikroģeneratora apskati un tā aizsardzības iestatījumu pārbaudi ekspluatācijas laikā.  Sistēmas lietotājam ikmēneša norēķins par elektroenerģiju būs atkarīgs no sadales sistēmas operatora aprēķinātā neto patēriņa, proti, operators uzskaitīs gan saņemto, gan elektrotīklā nodoto elektroenerģiju. Šo plūsmu starpība ir lietotāja neto patēriņš. Ja neto patēriņš ir:   * pozitīvs (no elektrotīkla ir patērēts, vairāk nekā tajā nodots), tad lietotājam būs pienākums norēķināties par neto patēriņu; * negatīvs, tad to ieskaita nākamā norēķinu perioda neto aprēķinā, un konkrētajā mēnesī par elektroenerģiju lietotājs nenorēķinās.   Lietotājs gan pozitīva, gan negatīva neto patēriņa gadījumā norēķināsies par saņemtajiem sistēmas pakalpojumiem un obligātā iepirkuma komponenti par visu elektroenerģijas apjomu, kas norēķinu periodā ir saņemta no elektrotīkla.  Noteikumu projekts satur virkni grozījumu, kas maina un uzlabo elektroenerģijas tirgus darbības principus, un būtiskākās izmaiņas ir saistītas ar Elektroenerģijas tirgus likuma aktuālajām izmaiņām, kas paredz, no 2014.gada 1.aprīļa pilnībā liberalizēt elektroenerģijas tirgu un izbeigt elektroenerģijas cenu regulāciju.  Saskaņā ar tirgotāju sniegto informāciju, daļa no tiem tirdzniecības piedāvājumu kampaņu, kas saistīta ar elektroenerģijas tirgus pilnīgu atvēršanu, plāno sāk jau 2014. gada janvāra vidū. Lai piedāvājumu saturu vienkāršotu un padarītu pārskatāmu un viegli saprotamu, veiktas izmaiņas regulējumā (Noteikumu 90. un 91.punkts), kas nosaka elektroenerģijas tirdzniecības piedāvājumos iekļaujamās informācijas un līgumu saturu. No elektroenerģijas tirdzniecības piedāvājumos iekļaujamās informācijas izslēgta informācija par lietotājam izrakstāmo rēķinu paraugu, saturu, izrakstīšanas biežumu, iespējamo maksājumu saturu un apmēru, bet, paredzot iekļaut informāciju par kopējām sagaidāmajām elektroenerģijas izmaksām par 100 kilovatstundām elektroenerģijas, atsevišķi uzrādot tās veidojošos elementus elektroenerģijas cenu, maksu par sistēmas pakalpojumiem, obligātā iepirkuma komponentes, un pievienotās vērtības nodokli.  Noteikumu projektā paredzētās izmaiņas, kas saistītas ar laika, kurā sadales sistēmas operatoram jāveic lietotāja izvēlētā tirgotāja maiņa saīsināšanu no 21 dienas uz 15 dienām, palielinās laika ietvaru, kurā lietotājs var veikt tirgotāja izvēli un pieteikt tā maiņu, kura ierasti stājas spēkā nākamajā mēneša pirmajā datumā. Kaut arī Pārejas noteikumi paredz, ka izmaiņas Elektroenerģijas tirgus likuma 35.pantā stājas spēkā 2014.gada 1.aprīlī līdz ar elektroenerģijas tirgus atvēršanu mājsaimniecības lietotājiem, šādu izmaiņu ieviešana ar 2014.gada 1.janvārī dos iespēju tirgotājiem un arī sistēmas operatoram pieskaņoties un sagatavoties jaunajiem tirgotāja maiņas termiņiem, līdz brīdim, kad vairāk kā 800 000 mājsaimniecības lietotāju kļūs par tirgus dalībniekiem un uzsāks tirgotāju maiņu. |
| 5. | Projekta izstrādē iesaistītās institūcijas | Nav attiecināms. |
| 6. | Iemesli, kādēļ netika nodrošināta sabiedrības līdzdalība | Par noteikumu projektā iekļautajām izmaiņā, to mērķi un konceptuālo risinājumu vairakkārt diskutēts 2013. gada 29.oktobrī izsludinātā likuma „Grozījumu Elektroenerģijas tirgus likumā”, gan Likumprojekta (apstiprināts Saeimā 2013.gada 6.novembrī) izstrādes gaitā, gan Ministru kabineta līmenī, gan Saeimas komisijās.  Tirgus atvēršanas un elektroenerģijas neto norēķinu jautājumi tāpat ir apspriesti Elektroenerģijas tirgus konsultatīvās padomes un Tautsaimniecības padomes Enerģētikas komitejas sēdēs, kur viedokli par izvēlēto konceptu ir izteikušiem elektroapgādes nozares uzņēmumi, uzraugošās institūcijas un citi privātā sektora savdabības partneri.  Sabiedrība savu viedokli var izteikt pēc noteikumu projekta izsludināšanas 2013. gada 21. novembra Valsts sekretāru sanāksmē. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Aptuveni 847300 elektroenerģijas mājsaimniecību galalietotāju, aptuveni 260 mājsaimniecību galalietotāju, uz kuriem šobrīd attiecas elektroenerģijas neto norēķinu sistēmas ieviešana, sistēmu operatori. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav |
| 3. | Tiesiskā regulējuma finansiālā ietekme | Plānotās elektroenerģijas tirgus atvēršanas rezultātā vairs nepastāvēs regulētie elektroenerģijas tarifi un paredzams, ka elektroenerģijas kopējā cena mājsaimniecībām 2014. gadā pieaugs par 7% salīdzinājumā ar šobrīd spēkā esošo elektroenerģijas tirdzniecības gala tarifu „Pamata tarifs”. Pieauguma iemesls - elektroenerģijas cena, kas ir viena no elektroenerģijas kopējo cenu veidojošām sastāvdaļas, atbildīs faktiskajai elektroenerģijas tirgus cenai.  Paredzams, ka elektroenerģijas neto norēķinu sistēmas lietotāji elektroenerģijas kopējās cena pieaugumu pēc regulētie elektroenerģijas tarifu atcelšanas varētu izjust mazākā mērā, nekā tā mājsaimniecību elektroenerģijas lietotāju grupa, uz kuru elektroenerģijas neto norēķinu sistēma neattiecas. |
| 4. | Tiesiskā regulējuma nefinansiālā ietekme | Noteikumu projekts noteiks sadales sistēmas operatoriem jaunas prasības un deleģēs jaunas funkcijas attiecībās ar mājsaimniecību elektroenerģijas lietotājiem, uz kuriem attiecas elektroenerģijas neto norēķinu sistēma. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Noteikumu projekta izpildi nodrošina elektroenerģijas sadales sistēmas operatori, elektroenerģijas tirgotāji. |
| 2. | Projekta izpildes ietekme uz pārvaldes funkcijām | Projekts neparedz funkciju paplašināšanu. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts neparedz veidot jaunas valsts institūcijas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav |

*Anotācijas III, IV, V un VI sadaļa – projekts šīs jomas neskar.*

Ekonomikas ministrs D.Pavļuts

Vīza:

valsts sekretāra pienākumu izpildītājs,

valsts sekretāra vietnieks A.Liepiņš

13.12.2013. 09:15

1684

I.Niedrīte,

67013168

[Indra.Niedrite@em.gov.lv](mailto:Indra.Niedrite@em.gov.lv)